《四柳树纳凉》
清代·谢兰生

人心屈平旦，清气纳灵府。一夜澄其源，百毒不敢侮。

长日困炎澄，午夜息熏煮。专心盼黎明，终宵不徂暑。

初阳露血殷，高岸束墙堵。大鱼入敝笱，那得不跋扈。

稍喜三汊河，未离四柳树。展席随阴凉，瞬息徒三五。

其上枝叶疏，穿林漏飞炬。其下蝼蚁攒，剥肤先噬股。

欲静反扰攘，自辰逮中午。蕴隆叹虫虫，无计与之拒。

玉池傥生肥，甘露自咽吐。养其元冥根，庶俾热肠愈。

作者简介：（1760—1831）清广东南海人，字佩士，又字澧浦。嘉庆七年进士。以亲老告归。博雅好古，工诗文、书画、篆刻，精鉴别。有《鸡肋草》、《常惺惺斋文集》等。